En 28-årig bilist blev natten til fredag taget i at køre påvirket rundt i Aalborg uden at have gyldigt kørekort.

"Bilist med 'fuld plade' i forkerte beslutninger." Sådan betegner Nordjyllands Politi selv en episode, der fandt sted i Aalborg natten til fredag. Her blev en patrulje klokken 00.42 nemlig opmærksom på en bilist, der kørte langsomt og slingrende rundt i det centrale Aalborg. Da patruljen fik bilen standset, viste der sig at sidde en 28-årig mand bag rattet, som ikke bare lugtede af hash, men også kørte rundt med stjålne nummerplader. Og så havde han i øvrigt fået taget sit kørekort, kom det senere frem. Den 28-årige blev taget med på stationen for at få taget en blodprøve, og han gik derfra igen med en sigtelse.